Nous Hugues, dux de Bergoinne, facons savoir à toz cels qui verront et oront ces presentes lettres, que en nostre presence por ceu estaubli especiaument, Jehanz de Latrici, Renaut et Symon freres, fil de monseignor Symon, jadis viconte de Latrici, et de ma dame Alys, femme dou dit Symon, hont recogneu de lor propre volente, sanz force et sanz circumvention, que il hont doné en pardurable aumone à Deu et à l’eglise Nostre Dame de Fontenoy de l’ordre de Cistiaus, por lou remede de lor ames et de lor ancessors, lo tierz de lor mayson de pierre et des celiers et des appartinences de cele mayson, la quels maisons est assise à porte Vacange ou chasteau de Dijon, delez la maison monseignor Haymont de Marigni, d’une part, et delez la maison que l’on apale la maison as damoisiaus de Coches, d’autre part, et est apalée vulgairmant la mayson au Singe ou la mayson roige, et les autres parties de celiers et des apartinences de la dite maison assise ou leu desus dit, et que lon claime vulgaument la maison au Singe ou la maison roige, hont li devant ditz Johanz de Latrici, Renauz et Symons frère vendues, quitiés, et ottroiés en pardurable heritaige quite et franc en totes choses, sanz riens retenir, à l’abbé et au covent dela dite yglise de Fontenoy, por nuef vinz et dix livres de tornoys purs, des quels deniers li devant ditz Jehanz de Latrici, Renauz et Symon, frere dou dit Jehan, se sunt tenu et se tenent por paié entierement en deniers compez par devant nos et se sunt devestu par devant nos li devant dit Jehans, Renauz et Symon frère, de la devant dite mayson, des celiers et des appartinences por eus et por loz hoirs, et en hont vestu lou dit abbé et lou covent de Fontenoy, et mis en veraie et pardurable possession, promettanz por lor seremanz corporeus donez et faiz par devont nos, que contre la devant dite aumone et la dite vendue n’iront ne ferunt aler ne consentiront, ne an diz ne en faiz, à venir encontre por aus ne por autrui des or en avant. Hainz hont promis à garantir por aus et por loz hoirs, por lor devant dit seirement et sus toz lor biens mobles et non mobles, aquis et aquiere en quecumque leu que il soient ne fussent trové. Et quant à ces choses devant dites tenir et garder fermement et pardurablemant li devant dit Jehans, Renauz et Symons frère, por aus et por lor hoirs, hont renuncié por devant nos à l’exception et à la barre de pecune non nombrée, non baillié et non delivrée et à l’exception de moins de pris, et à tote autre aide de droit de crestienté et de poeté et tote costume de terre et de pais, et à totes autres choses, et à toz establiscemanz de fait et de droit escrit et non escrit qui porroient aider aus ni à loz hoirs en cest fait, et nuire à l’abbé et au covent de la dite yglise de Fontenoy. Et nos devant ditz Hugues, dux de Bergoynne, en tesmoinnage et en garnissement des devant dites choses, à la requeste et à la prière desdiz freres Johan, Renaud et Symon avons fait mettre nostre seaul en ces presentes lettres. Ceu fu fait en l’an de grâce mil et deus cenz et seixante et cinc, ou mois de octoure.